**Sărbătorim iubirea zi de zi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În nopțile pustii marea te crede

Un curcubeu rămas din veri ploioase

În visele cuminți ori prin angoase,

Versul aldin povestea ne-o precede

Pe marginea cuvintelor ritmate

Cu amintiri ce-au învățat să zboare

Și clipe reci care cerșesc iertare

Pentru metafore alambicate.

Pe plaja nostalgiilor secrete,

Magnolii înfloresc lângă castele,

Petalele se-mbracă-n praf de stele,

Când le atârn la gât de dragobete.

- Trecutul poartă stranii ambalaje,

Fundiţe din mătase satinată,

Pereţii gri, tăcuţi, de altădată,

Sunt martorii atâtor vernisaje

Că pot să trec râzând pe coridoare

Când timpul curge molcom prin ferestre,

Eu n-am avut, iubire, altă zestre

Decât un vers şi-această sărbătoare

A dragostei şi-a binecuvântării

Mă-ndeamnă, în sfârşit, să am curajul

De-a rupe fără milă ambalajul

Sub care-am strâns emoţiile mării.

Ioan Grigoraș Liliana Trif